text: Tre killinger efterladt i sommervarmen
  07 juni 2016 kl. 12.46
  Tre små kattekillinger blev søndag fundet i en papkasse ved Lunderskov. 
  De var kun tre uger gamle. Men alligevel lå de på en rasteplads ved Lunderskov helt alene. Tre små killiger var blevet efterladt i en papkasse midt i sommervarmen. Dyrenes Beskyttelse blev derfor tilkaldt.
  - De har det godt nu. To af killingerne er friske, mens den ene var lidt kritisk igår. Men de er alle tre under pleje, siger dyreværnschef Henrik Bucholdtz til TV SYD.
  Killingerne er for små til at klare sig selv, så derfor er der nu fundet en "ammemor," som Henrik Bucholdtz kalder det. Det vil sige en anden kat, hvor killingerne kan få mælk fra.
  Dyreværnschefen betegner sommermånederne som højsæson for dumping af katte.
  - Vi kan mærke, når kattene får mange killinger hen over sommeren, for der er mange flere eksempler på, at de små killinger bliver dumpet.
  Derfor er der også et ekstra stort pres på internaterne i landet, forklarer han.
  De tre små killinger skal et par gange til dyrlægen, og efter 12 uger skal de have et nyt hjem.
  - Vi har allerede fået henvendelser fra folk, som gerne vil tage en af killingerne, så de skal nok få et godt hjem, slår Henrik Bucholdtz fast.
  